**Uputstvo autorima**

 *Zbornik Odseka za pedagogiju* objavljuje originalne naučne, pregledne i stručne radove pedagoške tematike. Prilažu se isključivo radovi koji nisu već objavljeni ili ponuđeni za objavljivanje u nekoj drugoj publikaciji i koji su pripremljeni prema ovom uputstvu.

*Dostavljanje radova*

 Radovi se dostavljaju isključivo elektronskom poštom na adresu časopisa:

**zbornik.pedagogija@ff.uns.ac.rs**

*Jezik rada*

 Radovi se prilažu i objavljuju na srpskom i na engleskom jeziku.

*Recenziranje i objavljivanje*

 Svi radovi se anonimno recenziraju od strane dva recenzenta. Nakon recenziranja, redakcija donosi odluku o objavljivanju, objavljivanju uz korekciju ili odbijanju rada. Svi autori dobijaju informaciju o odluci redakcije, pri čemu autori čiji su radovi odbijeni i autori kojima se radovi vraćaju na korekciju dobijaju na uvid recenzije.

 Ukoliko autor ponovo dostavi korigovani rad, dužan je da u pismenoj formi upozna redakciju sa svim izmenama koje je načinio u tekstu, kao i da u tekstu jasno označi izvršene korekcije u skladu sa primedbama i preporukama recenzenata.

*Formatiranje teksta*

 Tekstovi se pišu u programu Microsoft Word, fontom Times New Roman, latinicom. Veličina fonta osnovnog teksta je 12 (sem kod blok citata, odnosno citata od preko 40 reči, gde je 11 i apstrakta i ključnih reči, gde je 10). Prored teksta je 1,5 (apstrakta i ključnih reči − 1), a margine su 2,5 centimetra sa sve četiri strane. Svaki novi pasus je uvučen (1,25), a tekst treba izravnati sa obe strane (*Justify*). Ne treba deliti reči na kraju reda na slogove. Sve stranice teksta treba da budu numerisane, a format stranice je A4.

Rad treba da bude dužine do jednog autorskog tabaka (do 30.000 znakova sa praznim mestima). Apstrakt i spisak korišćenih referenci ne ulaze u obim rada. Sve stranice rada moraju biti numerisane pri čemu se redni brojevi daju u gornjem desnom uglu stranice.

Radovi koji ne zadovoljavaju gramatičke i pravopisne standarde ne mogu da uđu u postupak recenziranja. Svi prilozi moraju biti prethodno lektorisani.

*Naslovna stranica*

 Svi radovi imaju naslovnu stranicu koja treba da sadrži ime(na) i instituciju/institucije (jednog ili više) autora (koji se navode vertikalno ako ih ima više), naslov rada i fusnotu koja je obeležena zvezdicom (\*). Naslov rada treba da bude koncizan, ali i dovoljno precizno formulisan. Ukoliko su radovi nastali u okviru naučno-istraživačkih projekata, u fusnoti iza naslova rada treba prikazati osnovne informacije o projektu, kao i ime, prezime i imejl adresu autora za korespodenciju.

*Apstrakt*

Apstrakt predstavlja opis najvažnijih doprinosa rada i ne bi trebalo da prelazi 200 reči.

Na kraju apstrakta treba navesti do pet ključnih reči na jeziku rada. Ukoliko je rad na srpskom jeziku, potrebno je priložiti naslov, apstrakt i ključne reči i na engleskom jeziku. Ukoliko je rad na engleskom jeziku, poželjno je priložiti prošireni rezime (do 1/10 rukopisa) na srpskom jeziku. Apstrakt na engleskom jeziku, kao i prošireni rezime pišu se na kraju teksta, pre spiska literature.

 Ukoliko se radi o radovima koji predstavljaju prikaz empirijskih istraživanja, apstrakt treba da sadrži sledeće elemente: značaj problema istraživanja, ciljeve istraživanja, metod istraživanja, ključne rezultate, zaključke i pedagoške implikacije. U slučaju preglednih radova, apstrakt treba da sadrži: problem koji se u radu razmatra, prikaz strukture rada, ključna objašnjenja koja se daju u tekstu i zaključke.

*Struktura rada*

Svi radovi treba da imaju uvod i zaključak. Radovi koji predstavljaju prikaz obavljenih istraživanja, pored uvoda i zaključka, treba da imaju sledeće odeljke: teorijske osnove istraživanja, metod, rezultati istraživanja, diskusija (sa pedagoškim implikacijama).

 Strukturu preglednih radova i radova koji predstavljaju teorijske analize treba uskladiti sa osnovnom temom rada.

*Reference*

Izvore u tekstu i spisak korišćenih referenci na kraju rada treba dati u skladu sa APA stilom (*APA Publication Manual*). Sve reference na srpskom jeziku u spisku korišćene literature na kraju rada i u zagradama u tekstu navode se latinicom, bez obzira na vrstu pisma na kojem su štampani korišćeni izvori. Prezimena stranih autora u tekstu se navode ili u originalu ili u srpskoj transkripciji – fonetskim pisanjem prezimena. Ukoliko se transkribuje, u zagradi se obavezno navodi prezime autora u originalu, na primer: Djui (Dewey, 1997). U slučaju korišćenja prevoda stranih referenci, navode se isključivo prevedeni bibliografski elementi, na primer: Žiru (2013).

 Ukoliko dva rada iz iste godine imaju istog prvog autora, a ostali su različiti, treba navesti onoliko imena autora koliko je potrebno da bi se referenca mogla jasno razlikovati u tekstu. Na primer, reference (Leithwood, Patten, Harris, & Jantzi, 2010) i (Leithwood, Harris, Jantzi, & Strauss, 2010) imaju istog prvog autora i istu godinu izdanja. U ovom slučaju, u tekstu bi se navodile kao (Leithwood, Patten, et al., 2010) i (Leithwood, Harris, et al., 2010).

 Spisak korišćene literature treba da obuhvati isključivo izvore na koje se autor poziva u radu. Spisak literature date na kraju rada nije neophodno numerisati.

*Tabele i grafikoni*

Tabele i grafikone iz statističkih programa treba uneti u Word. Iste rezultate ne treba prikazivati i tabelarno i grafički.

 Tabele ne smeju da sadrže vertikalne linije. Redovi tabele ne treba da budu razdvojeni linijama, ali zaglavlje tabele mora da bude linijom odvojeno od ostalih redova. Vrednosti u tabeli treba da budu date u sredini kolone.

Detaljnije instrukcije za formatiranje teksta mogu se naći u priloženom [šablonu](http://zop.ff.uns.ac.rs/ua/Sablon.docx).

Šablon je potrebno sačuvati kao novi document. Prilikom pripreme rukopisa bitno je raditi u sačuvanom fajlu i tekst formatirati korišćenjem ponuđenih stilova.